接花
作者：陳瓘
朝代：宋

paragraphs: 色紅可使紫，葉單可使千。
花小可使大，子少可使繁。
天賦有定質，我力能使遷。
自矜接花手，可奪造化權。
衆聞悉驚詫，遣我屢嘆吁。
用智固巧矣，天時可易歟。
我欲春採菊，我欲冬賞桃。
汝不能栽接，汝巧亦徒勞。
雨露草必生，雪霜松不死。
不死有本性，必生亦時爾。
汝之所變易，是亦時所爲。
時乎不可違，何物不隨時。